Her er ekspertrådene når du flyr med barn
Sommeren er høysesong for unge flypassasjerer, og både SAS, Norwegian og charterselskapene sier at de stadig får flere barn om bord på sine fly. - Trenden har vært tydelig i flere år: Det blir stadig vanligere at foreldre tar med barn på flytur. Det gjelder spesielt om sommeren og i skoleferien, sier direktør Christian Grønli i Ving. VGs reisejournalist Mona Langset har mer enn 100 flyturer med barn bak seg. Hennes første bud for å gjøre flyreisen best mulig for barna - og for de medreisende - er å gi barna et engasjerende tidsfordriv mens de sitter i setet. Barn som kjeder seg blir fort urolige. - Del også reisegleden med barna fra de er små. Det er ingen grunn til å slutte med å reise når man får barn, sier Langset. Når familien Weiergang skal ut og fly er én regel viktigere enn alle andre, nemlig god tid! Familien Weiergang fra Blommenholm gleder seg til ferie i Spania. Men før de kan hoppe i bassenget skal de sitte på flyet i om lag fire timer. Til det har mamma Andrea og pappa Nicolaj noen triks på lager: - Barna er opptatt av spill og film, så vi har med fulladet iPad og telefon. De har akkurat fått seg høretelefoner slik at de ikke forstyrrer andre passasjerer, sier mamma Weiergang. Mamma bruker stoppeklokke for at det ikke skal bli noen krangling om hvem som har brukt iPaden mest. - Så lenge de har noe å gjøre, går det bra, konkluderer hun. Anine på ni måneder skal fly for første gang. Moren er spent på hvordan hun vil takle trykkendring ved takeoff og landing. Familien har plassert seg bakerst i flyet for å ikke forstyrre medpassasjerer om barna skulle bli urolige. - Nå kan ferien begynne!Etter 11 år i bransjen har Preben Hansen, kabinsjef i Norwegian, en rekke tips for å få en hyggelig start på ferien for barn og foreldre - og medpassasjerer. Egen koffert:- Pakk en liten sekk eller trillekoffert som er barnets egen og som de kan bære selv. Her kan man ha ting som aktiviserer dem, for eksempel tegnesaker, små spill eller bøker. Ipad er også en vinner - husk høretelefoner så andre passasjerer ikke forstyrres. - Ta også med et par av barnas favoritting; som en bamse eller smokk. Dette skaper en trygghetsfølelse, det å reise kan være litt nytt og skummelt. Mat og drikke: - Ta med en god matpakke og nok drikke. Unngå for mye sukker, dette gjør barna urolige og gir masse energi. Vis hensyn: - Skift bleie på do, ikke i kabinen, dette kan være sjenerende for medpassasjerer. Av sikkerhetsmessige årsaker bør barna sitte i setet, ikke løpe i midtgangen, under flyvningen. Husk: - Ha alltid med ekstra klær, barn kan lett søle når de er ute og reiser. Et lite teppe er fint å ha hvis barna vil sove.Her er barnepsykolog Elisabeth Gerhardsen beste tips til reise med barn på fly: Reis på dagtid: Barn som reiser på kveld og om natten kan bli trette og urolige. Forbered og forklar: Før reisen er det viktig å forklare barnet hva det innebærer å reise med fly, som for eksempel at man må sitte stille og at det vil ta tid. Vær i aktivitet før boarding: Få rastløsheten ut av kroppen og gjør ventingen til en hyggelig opplevelse for barnet; - Utforsk flyplassen! Om barnet blir redd: Vis forståelse og vis samtidig at det ikke er noe farlig ved at du selv er rolig. Forklar hva som skjer og prøv å avlede barnet ved å få det opptatt av noe annet. Om barnet slår seg vrang: Vis forståelse samtidig som du forteller at det lønner seg å være rolig; «Jeg skjønner at du ikke har lyst til å sitte her. Men hvis du klarer å være rolig så¿ (foreslå en aktivitet du vet barnet liker)». Om barnet blir veldig opptatt av sidemannen: Avled ved å få barnet til å bli opptatt av noe annet. Bla for eksempel i flybrosjyrene eller lignende.Mona Langset reiser mye, både på jobb og privat. Her er hennes beste tips for deg med barn på tur:Pass: Alle barn må ha eget pass på utenlandsreiser. Hvis barnet har pass fra før, sjekk at det fremdeles er gyldig. Passene til de minste barna er bare gyldige i to år. Håndbagasje: På reiser med barn, barnevogn og koffert, foretrekker jeg å ha håndbagasjen i en ryggsekk, for å ha begge hendene ledige til alt det andre. Hvis barna skal ha egen håndbagasje, sørg for at den er så liten at den får plass under setet foran. Kjedelig å måtte opp i hattehyllen for å hente ting du trenger underveis. Innsjekket bagasje: Barn over to år kan sjekke inn egen koffert. Prøv likevel å pakke alt i ett kolli. Det er lettere å håndtere hvis du også skal ha med vogn.Mobiltelefon: Skriv nummeret ditt på et armbånd eller direkte på barnets hånd, i tilfelle dere skulle miste hverandre. Barnevogn: Utlånsbarnevogner finnes på noen flyplasser. I Syden kan du ofte ta med egen paraplytrille gjennom sikkerhetskontrollen og levere den ved flytrappen. Større vogner må sjekkes inn.Vondt i ørene: For å utligne trykket hos små barn, hjelper det å suge, enten på smokk, tåteflaske eller mammas pupp. Litt større barn kan lære å utligne. Forklar at de skal holde for nesen, lukke munnen og blåse! Når du reiser med baby: Ta med våtservietter, bleier, ekstra klesskift og et par plastposer til søppel, og skittentøy. Når du reiser med litt større barn: Ta med tidsfordriv: Musikk, lydbøker, spill på Ipad/mobiltelefon/DS, lesestoff, tegnesaker, kosedyr, leker. NB: Lego egner seg dårlig, fordi små deler har det med å forsvinne i sprekken mellom setet og seteryggen, eller på gulvet. Plassering: Reserver seter med god utsikt til en TV-skjerm, barna sitter i ro så lenge det sendes barnefilmer. Mat og drikke: Ikke bare babyer trenger medbrakt mat om bord. Mange barn liker ikke flymaten, så ta gjerne med matpakke. Sarong: En sarong tar liten plass i håndbagasjen og kan brukes både som teppe og «telt» i flysetet. Har du flere tips? Legg dem inn i kommentarfeltet.
Blant flypassasjerene blir det stadig flere barn. Her er ekspertenes beste tips for deg med barn på flyturen.